ยื่นญัตติขอเปิดอภิปรายไม่ไว้วางใจ 6 รัฐมนตรี เน้นอภิปรายเรื่องการบริหารจัดการโควิด-19 เศรษฐกิจ การทุจริตคอร์รัปชัน
นายสมพงษ์ อมรวิวัฒน์ ผู้นำฝ่ายค้านในสภาผู้แทนราษฎร พร้อมด้วยตัวแทนจากพรรคร่วมฝ่ายค้าน ประกอบด้วย พรรคเพื่อชาติ พรรคประชาชาติ พรรคพลังปวงชนไทย พรรคเสรีรวมไทยและพรรคก้าวไกล ร่วมกันยื่นญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคลต่อนายชวน หลีกภัย ประธานสภาผู้แทนราษฎร โดยมีรัฐมนตรีที่ถูกยื่นอภิปรายทั้งหมด 6 คน ได้แก่ พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข นายสุชาติ ชมกลิ่น รัฐมนตรีว่าการกระทรวงแรงงาน นายศักดิ์สยาม ชิดชอบ รัฐมนตรีว่าการกระทรวงคมนาคม นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ และนายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม มุ่งเน้นการอภิปรายความผิดพลาดของรัฐบาล ใน 3 ประเด็นหลักคือ การบริหารจัดการสถานการณ์การแพร่ระบาดของโรคโควิด-19 การบริหารเศรษฐกิจที่ล้มเหลวและการทุจริตนายชวน หลีกภัย ประธานสภาผู้แทนราษฎร กล่าวถึงกระบวนการหลังจากนี้ ว่าตามระเบียบข้อบังคับสภาฯ จะรับเรื่องและส่งให้เจ้าหน้าที่ตรวจสอบความถูกต้องภายใน 7 วัน รวมทั้งต้องแจ้งให้นายกรัฐมนตรีได้รับทราบและหารือตัวแทนฝ่ายรัฐบาลเพื่อกำหนดวันอภิปรายต่อไป